Culligan

**Culligan International** on yhdysvaltalainen maailmanlaajuisesti toimiva vedenkäsittelyalan yritys, joka valmistaa vedenkäsittelytuotteita, kuten vedenpehmentimiä ja vedensuodatusjärjestelmiä. Culliganilla on jälleenmyyjien ja suorien toimintojen verkosto 90 maassa: yrityksellä on yhteensä noin 1 000 jälleenmyyjää, joista yli 600 pelkästään Pohjois-Amerikassa, sekä yli 14 000 työntekijää.

## Yrityksen historia
Veljekset Emmett Culligan, John Culligan ja Leon Culligan perustivat Culligan Zeolite Companyn vuonna 1936. Heillä oli aluksi käytössään 50 dollaria alkupääomaa sekä John Culliganin ja hänen sisarensa Anna Culliganin rahoitustukia.

Liiketoiminta aloitettiin Jack McLaughlinin sepänverstaassa Northbrookissa, Illinoisissa. Emmett puhkaisi kahvipurkin pohjan ja käytti vihreää hiekkaa (greensand) vesisuodattimen valmistamiseen. Kun hän juoksutti vettä laitteen läpi, hän havaitsi suodattimen toimivan vedenpehmentimenä. Vuoteen 1938 mennessä oltiin avattu ensimmäinen franchisingtoimipiste Wheatonissa, Illinoisissa, ja pian sen jälkeen toinen Hagerstownissa, Marylandissa.

Vuonna 1945 Emmett Culligan purki kumppanuuden veljiensä kanssa ja perusti uuden yhtiön. Hän toimi sen toimitusjohtajana vuoteen 1950 saakka, jolloin hänestä tuli hallituksen puheenjohtaja ja Harold Werhane nimitettiin toimitusjohtajaksi. Vuonna 1962 yhtiön nimeksi muutettiin Culligan, Incorporated. Beatrice Foods osti yhtiön.

Vuonna 1986 Beatrice Foods, jonka Kohlberg Kravis Roberts oli juuri hankkinut, eriytti erikoiselintarvike- ja ei-elintarvikebrändinsä E-II Holdings -yhtiöksi. E-II yritti ostaa American Brandsin vuonna 1988, mutta American Brands ostikin E-II:n. American Brands myi myöhemmin suurimman osan E-II-brändeistä liikemies Meshulam Riklisille. Riklis poistui pian yhtiöstä, ja E-II ajautui konkurssiin vuonna 1992. Carl Icahnin kanssa käydyn valtataistelun jälkeen E-II nousi konkurssista vuonna 1993 uudella nimellä Astrum International. Culligan irrotettiin omaksi yhtiökseen vuonna 1995, ja Astrum uudelleennimettiin Samsoniteksi.

Culliganin omistusrakenne ja toiminnan laajuus ovat muuttuneet merkittävästi 1990-luvun lopulta lähtien. Helmikuussa 1998 U.S. Filter sopi Culliganin ostamisesta noin 1,5 miljardin Yhdysvaltain dollarin osake- ja velkakauppana ja integroiden Culliganin vedenkäsittelyportfoliioonsa. Vivendi (sittemmin Veolia) osti U.S. Filterin vuonna 1999, minkä jälkeen Culligan toimi Vivendin vesiliiketoimintojen osana. Vuonna 2004 Veolia myi Culliganin pääomasijoitusyhtiö Clayton, Dubilier & Ricelle. Veolia ilmoitti kaupan yritysarvoksi noin 610 miljoonaa Yhdysvaltain dollaria.

Vuonna 2007 Culliganin pääkonttori siirrettiin Northbrookista Rosemontiin, Illinoisiin. Siellä sijaitsee yhtiön ainoa huipputason analyyttinen laboratorio, joka on Illinoisin ympäristönsuojeluviraston sertifioima ja National Environmental Laboratory Accreditation Conference -standardien mukainen. Centerbridge Partners hankki Culliganin vuonna 2012.

Vuonna 2016 Advent International ja Centerbridge Partners toteuttivat Culliganin pääomarakenteen uudelleenjärjestelyn, jolloin Adventin ilmoitettiin hankkineen merkittävän omistusosuuden. Tämä loi pohjan laajentumiselle. Toukokuussa 2021 BDT Capital Partnersiin liittyvät rahastot hankkivat enemmistöosuuden Culliganista Centerbridgeltä ja Adventilta, mutta Advent säilytti vähemmistöosuuden.

Culligan saattoi päätökseen yhdistymisen Waterlogic Group Holdingsin kanssa 1. marraskuuta 2022. Yhdistynyt yhtiö otti käyttöön Culligan-nimen ja raportoi noin 2,4 miljardin Yhdysvaltain dollarin vuotuisen liikevaihdon, yli 11 000 työntekijää, suorat toiminnot 30 maassa sekä laajan jälleenmyyjäverkoston yli 70 maassa.

Marraskuussa 2023 Primo Water ilmoitti sitovasta sopimuksesta myydä merkittävän osan kansainvälisistä liiketoiminnoistaan Culliganille enintään 575 miljoonan Yhdysvaltain dollarin käteiskauppana, pois lukien tietyt yksiköt Isossa-Britanniassa, Portugalissa, Israelissa ja Aimia Foodsissa. Culligan saattoi yritysoston Euroopassa päätökseen 2. tammikuuta 2024.

Culliganin ja Waterlogicin yhdistymistä tuki sitova rahoitus: asianajotoimistojen tiedotteiden mukaan noin 1,425 miljardin Yhdysvaltain dollarin velkarahoitusjärjestelyt sovittiin Waterlogic-yritysoston tueksi. Vuoden 2024 lopulla Culligan ilmoitti jatkavansa täydentävää yritysostostrategiaa eri segmenteissä ja maantieteellisillä alueilla.

## Slogan
Culliganin ensimmäinen tunnettu mainos julkaistiin Life-lehdessä vuonna 1947. Yritys muistetaan erityisesti televisio- ja radiomainoksista, joissa kotiäiti huutaa iskulauseen ”*Hey, Culligan Man!”* riehakkaalla äänellä vastauksena kuuluttajan kehotukseen ”*Call your Culligan Man.”* Kampanja luotiin radiolle vuonna 1959 Dallas Williams Productionsin toimesta Kalifornian Los Angelesissa. Williams esitti mainoksissa ”suoraa miestä”, ja hänen vaimonsa Jean Hughes Williams tarjosi huutavan äänen. Elokuvaohjaaja Dan Bessie ohjasi ja animoi palkitut ”Hey, Culligan Man!” -mainokset 15 vuoden ajan. Mainoksen eri versiot olivat esillä yli kolmenkymmenen vuoden ajan.

Vuonna 2018 Culligan lanseerasi Pohjois-Amerikassa Culligan Water -uudelleenbrändäyskampanjan Golden Globe -gaalan yhteydessä televisiomainoksen, jossa esiintyi brittiläisnäyttelijä Cary Elwes. Yhtiön iskulause ”Hey, Culligan Man!” muutettiin muotoon ”Hey, Culligan!*”* 7. tammikuuta 2018.

Vuonna 2023 Culligan toteutti maailmanmaajuisen uudelleenbrändäysohjelman yhdistääkseen yli 100 hankittua brändiä yhden pääbrändin alle. AKQA San Franciscon johtama hanke toi mukanaan yksinkertaistetun logon, yhtenäisen väri- ja kuvamaailman sekä uuden globaalin tunnuslauseen ”Water You Love”. Brändin design-portfolion mukaan hanke sisälsi keskitetyn digitaalisen ”brand hubin” maailmanlaajuista käyttöönottoa varten. 

Culligan ilmoitti lokakuussa 2024 ensimmäisestä maailmanlaajuisesta tunnettuuskampanjastaan, jonka loivat Highdive ja Zeno Group. Kyseessä oli ensimmäinen merkittävä viestintähanke brändien yhdistämisen jälkeen.

## Toiminnot ja brändit
Vuoden 2022 Waterlogicin kanssa yhdistymisen jälkeen Culligan on tarjonnut B2B- ja B2C-juomavesiratkaisuja, joihin kuuluu muun muassa pullottomat annostelijat, pullovesiautomaatit, monitoimihanat, käänteisosmoosi- ja UV-puhdistusjärjestelmät sekä muut niihin liittyvät palvelut. Yhdistymisen yhteydessä yhtiö raportoi suorista toiminnoista 30 maassa sekä jälleenmyyjä- ja jakeluverkostosta yli 70 maassa, jotka palvelivat yli sataa miljoonaa kuluttajaa.

Culliganin tuotemerkkeihin kuuluvat muun muassa Zip Water (välittömät kiehuvan/jäähdytetyn veden hanat), Purezza (HORECA), Quench (Pohjois-Amerikka), Blupura (annostelijat) ja Waterlogicin Firewall-UV-teknologia. Zip Water hankittiin vuonna 2017, mikä laajensi Culliganin tarjontaa välittömien kiehuvan ja jäähdytetyn veden hanajärjestelmissä Australiassa, Uudessa-Seelannissa ja Isossa-Britanniassa. Tammikuussa 2024 Culligan saattoi päätökseen Primo Waterin Euroopan liiketoimintojen yritysoston, lisäten jakelun mittakaavaa ja asennetun jäähdytinkannan.

Valikoituja Culligan-tuotteita esiintyy kolmansien osapuolten sertifiointitietokannoissa, mukaan lukien NSF/ANSI-standardien mukaisten juomavedenkäsittely- ja UV-järjestelmien listauksissa sekä Water Quality Associationin tuotetietokannassa.

## Sääntelyviranomaisten tarkastelu
Isossa-Britanniassa Competition and Markets Authority (CMA) aloitti Culligan/Waterlogic-yritysjärjestelystä ensimmäisen vaiheen tutkinnan 23. kesäkuuta 2022 ja tunnisti 18. elokuuta 2022 kilpailuhuolia monitoimihanojen (MFT) toimittamisessa yritysasiakkaille (Culligan pääosin Zipin kautta ja Waterlogic Billin kautta).

CMA hyväksyi 26. lokakuuta 2022 viitearvioinnin sijaan annetut sitoumukset (UILs). Näiden ehtojen mukaisesti Culligan/Waterlogic sitoutui luopumaan Waterlogicin Billi-MFT-liiketoiminnasta etukäteen hyväksytylle ostajalle, Strix Groupille. CMA julkaisi myöhemmin päätöksensä UIL-sitoumusten hyväksymisestä. Asia päättyi ensimmäisen vaiheen hyväksyntään UIL-ehdoin 9. joulukuuta 2022; tapaus on listattu CMA:n vaiheen 1 UIL-hyväksyntöjen joukossa.

Oikeudellisten neuvonantajien tiedotteiden mukaan järjestely hyväksyttiin ehdoitta Itävallassa ja Saksassa, hyväksyttiin ehdoilla Australiassa ja Uudessa-Seelannissa, ja Yhdysvalloissa HSR-odotusaika päättyi ilman toista selvityspyyntöä.

## Tutkimus ja tuotelanseeraukset
Toukokuussa 2024 Culligan julkaisi kuluttajatutkimuksen, jossa arvioitiin juomaveden laatuun liittyviä käsityksiä uusien Yhdysvaltain EPA:n PFAS-sääntelyjen jälkeen, raportoiden eroja kuluttajien huolissa ja toimenpiteissä niiden ratkaisemiseksi. Tutkimus oli yrityksen tilaama.

Culligan ilmoitti toukokuussa 2025 Culligan with ZeroWater Technology -kannujen ja -annostelijoiden julkaisusta ja kertoi niiden olevan sertifioituja suodattamaan enemmän epäpuhtauksia kuin johtava kilpailija.

## Culligan Suomessa
Culligan on toiminut Suomessa vuodesta 2021 alkaen Culligan Finland Oy:n kautta, joka tarjoaa vedenkäsittely- ja kahviratkaisuja. Yhtiön kotipaikka on Vantaa. Culligan laajensi tarjontaansa vuonna 2024 hankkimalla BE WTR:n, premium-vesiratkaisujen toimittajan Pohjoismaissa. 

## Lähteet